*****

ΚΑΝΟΝΙΣΜΟΣ (ΕΟΚ) αριθ. 524/82 ΤΗΣ ΕΠΙΤΡΟΠΗΣ

της 5ης Μαρτίου 1982

περί τρίτης τροποποιήσεως του κανονισμού (ΕΟΚ) αριθ. 3172/80 περί λεπτομερειών εφαρμογής του καθεστώτος ενισχύσεως στην κατανάλωση του ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2), και ιδίως το άρθρο 11 παράγραφος 8,

Εκτιμώντας:

ότι η εφαρμογή του καθεστώτος ενισχύσεως στην κατανάλωση στην Ελλάδα προσέκρουσε σε ορισμένες διοικητικές δυσκολίες· ότι, ως εκ τούτου, πρέπει να προβλεφθεί συμπληρωματική προθεσμία για την υποβολή σ αυτό το Κράτος μέλος αιτήσεων ενισχύσεως σχετικά με τους δύο πρώτους μήνες της περιόδου 1981/82·

ότι το άρθρο 11 παράγραφος 3 του κανονισμού αριθ. 136/66/ΕΟΚ προβλέπει ότι τα Κράτη μέλη αναγνωρίζουν τους επαγγελματικούς οργανισμούς εν όψει συνδέσεώς τους στις εργασίες καθορισμού της συσκευασμένης ποσότητος ελαιολάδου που δύναται να τύχει ενισχύσεως· ότι για να εξασφαλισθεί η καλή λειτουργία του συστήματος ενισχύσεως στην κατανάλωση, πρέπει να καθορισθεί το έργο που πρέπει να πραγματοποιηθεί από τους αναγνωρισμένους επαγγελματικούς οργανισμούς· ότι για την καλή εκτέλεση του έργου πρέπει να προβλεφθεί πρόσβαση των οργανισμών αυτών στις εξουσιοδοτημένες επιχειρήσεις συσκευασίας και στη λογιστική αποθεμάτων τους·

ότι το άρθρο 14 του κανονισμού (ΕΟΚ) αριθ. 3172/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3138/81 (4), καθορίζει τις λεπτομέρειες εφαρμογής του συστήματος της ασφαλείας που πρέπει να συσταθεί κατά τη θέση σε ελεύθερη κυκλοφορία του ελαιολάδου· ότι για το μη καταναλώσιμο ελαιόλαδο η ποσότητα για την οποία συνιστάται η ασφάλεια μειώνεται σε συνάρτηση με την ποιότητα και την καταγωγή του ελαίου· ότι η παραγωγή του καθαρού μειονεκτικού ελαιολάδου της περιόδου 1981/82 στην Τυνησία χαρακτηρίζεται από μέσο βαθμό οξύτητος υψηλότερο από αυτόν που διαπιστώθηκε κατά τη διάρκεια των προηγουμένων περιόδων·

ότι πρέπει κατά συνέπεια να προσαρμοσθεί η ποσότητα για την οποία συνιστάται ασφάλεια·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3172/80 τροποποιείται ως ακολούθως:

1. Στο άρθρο 9 παράγραφος 1, το δεύτερο εδάφιο αντικαθίσταται από το εξής κείμενο:

«Κάθε αίτηση υποβάλλεται το αργότερο στο τέλος του δεύτερου μήνα που ακολουθεί αυτόν στον οποίον αναφέρεται. Ωστόσο, όσον αφορά την Ελλάδα, οι αιτήσεις ενισχύσεως που αφορούν τους μήνες Νοέμβριο και Δεκέμβριο 1981 μπορούν να υποβληθούν το αργότερο μέχρι τις 15 Μαρτίου 1982. Κάθε αίτηση ενισχύσεως αναφέρεται σε τόνους τουλάχιστον.»

2. Προστίθεται το ακόλουθο άρθρο 12α:

«Άρθρο 12α

1. Σε περίπτωση εφαρμογής του άρθρου 11 παράγραφος 3 του κανονισμού αριθ. 136/66/ΕΟΚ, οι αναγνωρισμένοι επαγγελματικοί οργανισμοί ελέγχουν, στις εξουσιοδοτημένες επιχειρήσεις συσκευασίας οι οποίες υποδεικνύονται σε αυτούς από τα Κράτη μέλη, την τήρηση της λογιστικής αποθεμάτων σύμφωνα με τις διατάξεις του άρθρου 3 του παρόντος κανονισμού, καθώς και την ακρίβεια των στοιχείων που αναφέρονται στην εν λόγω λογιστική.

2. Για τους ελέγχους που αναφέρονται στην παράγραφο 1, οι αναγνωρισμένοι επαγγελματικοί οργανισμοί έχουν πρόσβαση στις εξουσιοδοτημένες επιχειρήσεις συσκευασίας και στη λογιστική αποθεμάτων τους. Στην περίπτωση κατά την οποία οι επαγγελματικοί οργανισμοί:

- δεν μπόρεσαν να έχουν πρόσβαση στις εξουσιοδοτημένες επιχειρήσεις συσκευασίας, ή

- διαπιστώνουν κατά τη διάρκεια των ελέγχων:

α) ανωμαλίες στη λογιστική αποθεμάτων, ή

β) σημαντικές διαφορές μεταξύ των στοιχείων που προκύπτουν από τη λογιστική αποθεμάτων και των στοιχείων που διαπιστώθηκαν κατά τη διάρκεια ελέγχου,

ενημερώνουν αμελλητί το ενδιαφερόμενο Κράτος μέλος.»

3. Στο άρθρο 14 παράγραφος 2, η περίπτωση α αντικαθίσταται από το εξής κείμενο:

«α) όσον αφορά τα ελαιόλαδα που υπάγονται στη διάκριση 15.07 Α Ι β) του Κοινού Δασμολογίου και που προέρχονται και μεταφέρονται απευθείας στην Κοινότητα από τις χώρες που αναφέρονται κατωτέρω, η ποσότητα για την οποία έχει συσταθεί ασφάλεια είναι ίση:

- για την Τουρκία και την Τυνησία προς 88 %,

- για το Μαρόκο προς 91 %,

- για τις άλλες χώρες προς 97 %,

της ολικής ποσότητος που πρέπει να εισαχθεί·».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 5 Μαρτίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 360 της 31. 12. 1980, σ. 16.

(3) ΕΕ αριθ. L 331 της 9. 12. 1980, σ. 27.

(4) ΕΕ αριθ. L 312 της 31. 10. 1981, σ. 69.